નેશનલિસ્ટ પાર્ટી કાયમ ભારતવિરોધી વલણ લઈને મતદારોનો ટેકો મેળવતી આવી છે. હવે તે પક્ષના નેતાઓને લાગ્યું છે કે ભારતમાંથી મોરલ સપોર્ટ મળે તો સારું પડે. હાલમાં જ પક્ષનું એક પ્રતિનિધિમંડળ ભારતમાં આવ્યું હતું અને સત્તાધારી પક્ષ તથા વિપક્ષના નેતાઓને પણ મળ્યું હતું. ભારત તરફથી તેને ટેકો મળવો મુશ્કેલ છે, કેમ કે બાંગલાદેશના ભારતવિરોધી તત્ત્વો સાથે જ બીએનપીને વધારે ફાવે છે. ભારત સામે સતત ઝેર ઓકતી જમાતે ઇસ્લામી સાથે પણ બીએનપીને વધારે ફાવે છે. અવામી લીગને હાલમાં આ પ્રયાસોની બહુ ચિંતા નથી. ભારતમાંથી બીએનપીને ટેકો મળવો મુશ્કેલ છે. બીજું જમાતે ઇસ્લામીની કટ્ટરપંથી પ્રવૃત્તિઓ બાંગલાદેશમાં બધાને ફાવે તેવી નથી. ભારત માટે વિરોધ હોય ત્યાં સુધી બરાબર છે, પણ જમાતે ઇસ્લામીને પાકિસ્તાન બહુ વહાલું લાગે છે. આ વાત બધા બાંગલાદેશીઓને પસંદ પડે તેવી નથી. પાકિસ્તાની સેનાએ કરેલા જુલમો બાંગલાદેશી મુસ્લિમો હજી ભૂલ્યા નથી.